„Introducere în Bioarheologie”, un nou eveniment din seria ArchaeoSciences Workshops, organizată de Platforma ArchaeoSciences din cadrul ICUB

Marți, 31 mai 2022, Platforma ArchaeoSciences din cadrul Institutului de Cercetare al Universității din București (ICUB), în parteneriat cu Institutul de Arheologie „Vasile Pârvan” al Academiei Române (IAB), organizează un nou eveniment din seria ArchaeoSciences Workshops, reunite sub titulatura „Introducere în Bioarheologie”. 
Evenimentul se va desfășura începând cu ora 10:00 la Casa Academiei (Calea 13 Septembrie, nr. 13, Sectorul 5). Formatul este unul hibrid, cei care nu pot fi prezenți fizic având posibilitatea de a participa online. 

[bookmark: _GoBack]Workshop-ul se adresează studenților, masteranzilor și doctoranzilor UB din domeniile istorie și biologie și va cuprinde următoarele prezentări: Noțiuni fundamentale și metode în antropologie (Andreea Toma), Necropola și biserica medievală de la Buftea (Cârna-Mănești). Câteva aspecte arheologice preliminare (dr. Alexandru Morintz), Analiza antropologică preliminară a unui eșantion din cimitirul medieval de la Buftea (Franceska Știrbu), Anomalii, patologii și traumatisme – markeri scheletici ai modului de viață a oamenilor din trecut (dr. Gabriel Vasile), Metodologie arheozoologică (dr. Adrian Bălășescu), Reconstituirea mediului înconjurător din jurul siturilor preistorice. Aportul arheozoologiei (dr. Valentin Radu), Animale în contexte funerare (dr. Valentin Dumitrașcu), Noi date arheozoologice din perioada habsburgică (David Baciu, dr. Adrian Ioniță, dr. Adrian Bălășescu) și Informații generale teoretice despre carpologie. Studiu de caz: utilizarea plantelor domestice în arealul culturii Gumelnița (drd. Mihaela Golea).

Întâlnirea, dedicată studenților, masteranzilor și doctoranzilor, își propune să continue seria de cursuri introductive care vizează cercetarea interdisciplinară a trecutului și metodele specifice domeniului. 
Evenimentul, al doilea de acest tip, este organizat în cadrul proiectului PCE Waterscape implementat în cadrul UB și va aborda date generale introductive, precum și studii de caz din domeniul bioarheologiei, mai precis în direcțiile de studiu ale antropologiei fizice, carpologiei, zooarheologiei, malacologiei și arheoihtiologiei. 
Îndrumările necesare vor fi realizate de specialiștii din cadrul platformei ArchaeoSciences (ICUB) și IAB.


